Die Burger en Volksblad sê: Realisme moet die wagwoord oor korona wees | Netwerk24
Mediese personeel het duisende mense aan boord van twee plesierbote vir die koronavirus ondersoek. Argieffoto: Reuters
Die episentrum van die krisis is in China, maar dit het sedertdien – weliswaar in beperkte mate – tot verskeie ander wêrelddele uitgebrei.
Suid-Afrika, waar die staat geen reputasie van deurtastendheid en doeltreffendheid het nie, moet nie dink dat hy die krisis permanent gaan vryspring nie.
Wanneer die eerste geval by ons opduik – en dit gáán – moet die gesondheidsowerhede 'n aksieplan gereed hê om só 'n persoon onmiddellik in isolasie te plaas. Bowendien moet nagegaan word met wie die persoon almal in aanraking was.
Die probleem is dat die virus se inkubasietyd twee weke is. Dit duur twee weke voordat 'n geïnfekteerde pasiënt simptome toon, maar in dié tyd kan hy of sy wel ander mense aansteek.
Omvattende en vinnige optrede is dus noodsaaklik. Die vraag is of die ANC-staat, met al sy gebreke, dié vermoë het.
In China het geblyk tot welke skrikwekkende omvang die koronakrisis kan uitgroei as daar te traag ingegryp word.
Dit het die Chinese diktatuur aanvanklik polities nie gepas om toe te gee dat daar 'n krisis is nie en gevolglik was die aanvanklike reaksie hopeloos onvoldoende.
Dít is die nadeel van 'n diktatuur – omdat vryheid van spraak en denke onderdruk word, word dit besonder moeilik vir mense om 'n polities ongewilde krisisboodskap openbaar te maak. Die eerste arts wat 'n openbare waarskuwing laat hoor het (hy is intussen ook oorlede), is juis onder druk geplaas om sy waarskuwing terug te trek.
Aan die ander kant van die wêreld het pres. Donald Trump eweneens sy kop in die sand gesteek. Hy het voorspel dat die virus teen April, wanneer dit warmer word, "wonderbaarlik" sal verdwyn.
Paniek is net so verkeerd. Slegs 1% van die besmette pasiënte sterf, wat dit egter nie minder gevaarlik maak nie.